Jokelan koulukeskuksen uutisluokkalaiset Rasmus Harmanen ja Lotta Enroth kyselivät emeritusprofessori Esko Valtaojalta tulevaisuudesta ja avaruudesta.

Maailma näyttää vuonna 2046 paremmalta kuin nyt, uskoo avaruustähtitieteen emeritusprofessori Esko Valtaoja. Ylen mediakasvatusprojekti Uutisluokan koululaisten haastattelema Valtaoja arvosteli omaa ikäluokkaansa.

– Minun sukupolveni ruikuttaa, miten huonosti kaikki on, älkää uskoko niitä, 64-vuotias Valtaoja neuvoi nuoria.

Hän muistutti, että maailmassa ei ole ollut koskaan yhtä rauhallista ajanjaksoa kuin nyt.

Valtaojan mielestä nykynuorista valittavat ihmiset "ovat pihalla".

– Olette fiksuja verrattuna siihen, mitä me olimme. Näette netistä, mitä maailmassa tapahtuu. Maailma on hyvissä käsissä, Valtaoja kannusti nykynuoria.

Nuoret kysyivät Valtaojalta kysymyksen, johon hän on saanut vastata useasti: Mikä on elämän tarkoitus?

– Tapanani on ollut vastata, että tarkoitus on tehdä parempaa maailmaa, elää ihmisiksi ja pitää hauskaa siinä sivussa, kuului Valtaojan vastaus.

Viime syksynä eläkkeelle jäänyt Valtaoja rohkaisi nuoria parantamaan maailmaa ottamalla selvää asioista muun muassa lukemalla kirjoja.